15 Baebele ya re batho ba kwa Efeso ba ne ba sa ntse ba “lwa” le “mephato ya meya e e boikepo mo mafelong a selegodimo,” le fa go ne go setse go fetile dingwaga ba latlhile dibuka tsa boselamose. (Baefeso 6:12) Seo se raya gore madimona a ne a sa ntse a leka go ba gobatsa. Ka jalo, ke eng gape se ba neng ba tshwanetse go se dira? Paulo o ne a ba raya a re: “Tsayang thebe e kgolo ya tumelo, e lo tla kgonang go tima [kgotsa go emisa] dibetsa tsotlhe tse di konopiwang tse di fisang tsa yo o boikepo ka yone.” (Baefeso 6:16) Fela jaaka thebe e kgona go sireletsa lesole mo ntweng, tumelo le yone e kgona go re sireletsa. Fa re sa belaele gore Jehofa o tla re sireletsa, re tla kgona go emelana le Satane le madimona a gagwe.—Mathaio 17:20. Ke boammaaruri gore re tshwanetse go lwantshana le ditlhotlheletso tse dikgolo tse di maatla, go akaretsa le mekgwa ya rona ya boleo le maiteko a ga Satane a go re faposa gore re se ka ra utlwa Modimo. (1 Petere 5:8) Gape ke boammaaruri gore dijini tsa rona di ka nna tsa re tlhotlheletsa ka ditsela tse di farologaneng. Le fa go ntse jalo, go na le kwa re ka bonang thuso teng. Bakeresete ba boammaaruri ba na le tshegetso e e nonofileng—Jehofa, Jesu Keresete, moya o o boitshepo wa Modimo, Lefoko la gagwe Baebele le phuthego ya Bokeresete.—1 Timotheo 6:11, 12; 1 Johane 2:1.